
Tinnituse kohta esitatakse palju küsimusi. Suurem osa neist puudutab tinnituse ravi. Ikka ja jälle 
pean tõdema, et praegusel hetkel ei ole olemas mingit meditsiinilist ravi. Teiste sõnadega — tinnitus 
ei allu mingitele ravimitele. Seejuures tuuakse näiteks internetis sageli ilmuvaid reklaame ühest või 
teisest uudistootest, mis pidavat kõrvaldama tinnituse lõplikult. Need reklaamid on pehmelt öeldes 
vastutustundetud ja on suunatud ainult inimestelt raha väljapressimisele. Mitte ükski neist tootjatest 
ei vastuta oma kauba kvaliteedi eest. Vastasel juhul ei oleks maailmas nii palju tinnituse all 
kannatavaid inimesi. 


Tinnitus on küll üsna levinud probleem, kuid selle kohta on seni olemas väga vähe teavet. 
Loodetavasti saab see brošüür täita puudujääki ja aidata inimestel aru saada, mida kujutab endast 
tinnitus. 


Selles brošüüris on avaldatud küsimused, mida kõige sagedamini esitatakse. Vastused ei ole alati 
ammendavad, kuid juhatavad edasi otsima. Samuti ei pakuta siin konkreetseid ravivõimalusi, sest 
tinnitus on väga individuaalne. Mis sobib ühele inimesele, ei pruugi sobida teisele. Seega tuleb 
katsetamise kaudu leida endale sobiv variant. Kindlasti tahan toonitada, et see brošüür ei ole 
meditsiiniline kirjandus ja on koostatud vaid omapoolseid kogemusi aluseks võttes. 


Tahan kinnitada, et kuigi tinnitust ei saa tablettidega ravida, on sellega siiski võimalik toime tulla. 
Kuid see nõuab inimeselt omapoolseid pingutusi. Ei piisa sellest, et lugeda läbi kirjapandu ja jätta 
asi sinnapaika. Küsimuses on ju teie oma tervis ja heaolu. Kuigi kogu tervenemisprotsess võtab 
üsna kaua aega ja nõuab omapoolset aktiivsust, on tasuks rahulik elu. Jah, tinnitus ei kao kuhugi, 
kuid see ei tüüta teid enam ja te tulete edasises elus hästi toime. Ma võin seda teile kinnitada, et te 
saate sellega hakkama. Tuhanded inimesed on leidnud tee tinnituse leevendamiseks. Miks ei võiks 
olla teie üks nendest? 


Rohkem saate teada tinnituse kohta minu kodulehelt — https://tinnitus-meniere.webador.com i 

1. Mis on tinnitus? 


Tinnitus on heliaisting, millel ei ole konkreetset heliallikat. Tinnitus ei ole otseselt seotud 
kuulmisega ja seda võib esineda isegi kurtidel. Kerge, vahelduv ja probleemideta tinnitus, mis 
järgneb märarikkas keskkonnas viibimisele, on üsna tavaline. Tinnitus esineb mingis vormis umbes 
40%-l inimkonnast. Pidevat tinnitust esineb umbes 8%-l ja neist omakorda 1% kannatab 
invaliidistava tinnituse all. Need numbrid erinevad eri allikates mõnel määral. Tüütu tinnituse all 
kannatavad inimesed vajavad abi, kuid kahjuks ei pöörata sellele piisavalt tähelepanu. 


2. Millest tekib tinnitus? 


Tinnituse tekkemehhanismi ei tunta. Käibel on kaks teooriat: närviteooria ja kuulmisrakkude 
vigastamise teooria. Kuulmisnärvis on 30 000 närvikiudu, mis jagunevad 3500 sisemise 
kuulmisraku vahel. Need sisemised kuulmisrakud tajuvad heli. Ühe kuulmisraku kohta tuleb 
järelikult arvukalt närvilõpmeid. Närviteooria põhjal arvatakse, et kui sisemine kuulmisrakk 
hävineb, hakkavad närvilõpmed tootma impulsse, mida aju kuulmiskeskus tunnetab helina. 
Sisemiste kuulmisrakkude vigastamine võib teisest küljest põhjustada kuulmisrakkude 
aktiveerumise, mille tulemusena kuulmisrakk kas perioodiliselt või pidevalt saadab kuulmisnärvi 
elektrilisi impulsse. Need omakorda dešifreeritakse ajus helina. 


Eelpoolmainitud vigastused võivad olla tekitatud ealistest muutustest, pikemaajalisest viibimisest 
valju müraga keskkonnas või ühekordsesest valjust helist (plahvatus, tulistamine), mõningatest 
haigustest. Tinnitust võib põhjustada ka löök pähe või pea- ja kaelapiirkonna vigastus. Lisaks 
võivad stress, vererõhk ja paljud muud tegurid põhjustada tinnituse, põhjustades aju ja 
kesknärvisüsteemi kaudu täiendavat bioelektrilist aktiivsust kuulmissüsteemis. See on sageli 
tingitud erinevate tegurite kombinatsioonist, jättes tinnituse põhjuse ebaselgeks. 


Tinnitus võib ilmneda mitmel põhjusel ja on sageli põhjustatud paljudest teguritest, mis 
funktsioneerivad koos ning põhjustavad tinnituse pika aja jooksul. Kõrvaorganiga seotud juhtudel 
võib tinnitus olla põhjustatud välis-, kesk- või sisekõrva põhjustest. Väliskõrvade kõige levinumad 
põhjused on kõrvakanali vaigukork, põletik ja kõrvakanali düsfunktsioon. Keskkõrva puhul on 
selleks kuulmisluukeste omavahelise liikuvuse vähenemine, keskkõrvapõletik. Sageli on võimatu 
selgelt tuvastada tinnituse põhjust sisekõrvas. Teiselt poolt võib tinnitus esineda ka kuulmisüsteemi 
mis tahes osas ja see ei ole tingimata põhjustatud sisekõrva defektist. Üks tinnituse põhjus on 
ototoksilised ravimid. Enamiku jaoks ei ole ravimite mõju tavaliselt püsiv ja kaob, kui ravimi 
tarvitamine lõpetatakse, kui see ei ole kahjustanud sisekõrva püsivalt. 


3. Kas tinnitus on haigus? 
Tinnitus iseenesest ei ole haigus, kuid see võib olla mitme haiguse üks sümptomitest. 
4. Missugused haigused tekitavad tinnitust? 


Meniere'i haigus, kuulmisnärvi kasvaja, äkiline kuulmislangus, kilpnäärmeprobleemid, kõrgenenud 
vererõhk, pinges õla- ja kaelalihased, hambumisprobleemid, diabeet, kuulmisluude luustumine 
(otoskleroos). Samuti võivad põletikud kahjustada sisekõrva ja seeläbi põhjustada tinnitust. 


5. Kuidas suhtuda tinnitusse? 


Tinnitus ei sega füüsiliselt normaalset elu. See ei takista liikumist nagu näiteks halvatus, jäseme 
puudumine või ajukahjustus, mis piirab keha ja vaimu toimimist. Sellegipoolest võib tinnitus 
halvimal juhul olla tõsiselt invaliidistav vaevus. Inimesed on väga erinevad. Ühed võtavad tinnituse 


lihtsalt ellu ja harjuvad sellega kiiresti. Sellisel juhul võib tinnitus alati olemas olla, kuid inimene ei 
märka seda teistele asjadele keskendudes. Teised ei suuda mingil juhul tinnitust aktsepteerida ega 
harju sellega kuidagi ja ootavad selle kõrvaldamiseks mõnda ravi või ravimeid. 


6. Tinnitus ja unehäired? 


Tinnituse all kannatajad kannatavad sageli ka unehäirete ja eriti uinumisraskuste käes. Tinnitus 
suurendas unetuse riski ligikaudu kolmekordseks uuringus, milles osales enam kui 14 000 inimest 
vanuses 45—79 eluaastat. Isegi kerge tinnitus võib raskendada uinumist või korralikku 
väljapuhkamist. 


7. Millises vanuses võib tekkida tinnitus? 


See võib tekkida igas vanuses, kuid kõige sagedamini algab see vanuses 40—60 aastat. Enamikul 
juhtudel mõjutab see esialgu ainult ühte kõrva. 


8. Kuidas avaldub tinnitus? 


Tinnitus võib olla kuuldav väga erinevate helidena. Tavaliselt on see undamine või kohin, kuid 
esineb ka kõrgematoonilist vilet või muud heli. Kui ümberringi on palju müra, ei pruugi tinnitust 
märgata. 


9. Kas on olemas erinevaid tinnitusi? 


Jah. Tinnitus jaguneb kahte liiki — subjektiivne tinnitus, mille puhul puudub heliallikas, ja 
objektiivne tinnitus, mida tekitab organism ise, nagu vereringe, pinges lihased. Objektiivset tinnitust 
võib uuringut läbiviiv spetsialist vastavate seadmete abil kuulda. Subjektiivne tinnitus jaguneb 
omakorda neuroloogiliseks ja somaatiliseks tinnituseks. 


10. Mis on neuroloogiline tinnitus? 


Neuroloogiliste põhjuste hulka kuuluvad peavigastus, multiskleroos, akustiline neuroom ehk 
kuulmisnärvi kasvaja. 


11. Mis on somaatiline tinnitus? 


Somaatiline tinnitus on seisund, mille korral organismi enda tegevus võib tinnitust mingil viisil 
põhjustada, süvendada või mõjutada. Somaatilised signaalid on meeleelunditest lähtuvad signaalid 
ja need tekivad näo, kaela, pea, õlgade, keele ja lõualuuliigese lihaspinge tulemusena. 


12. Kas tinnitus algab äkki? 


Tinnitus võib areneda aja jooksu järk-järgult või tekkida äkki. Ei ole täpselt selge, miks see juhtub. 
Tinnitus on sageli seotud vanusest tingitud kuulmislangusega, mille puhul inimese poolt kuuldav 
taustaheli väheneb ja tinnitus eristub selgemini. 


13. Kas tinnitus võib põhjustada kuulmislangust? 


Ei. Tinnitus otseselt kuulmislangust ei põhjusta, kuid vali tinnitusheli kõrvas võib muuta arusaamise 
vestluskaaslase jutust mõnevõrra raskemaks. Enamikel juhtudel tinnitus ei ole siiski vestlust häiriv. 


14. Kas mu tinnitus kaob kunagi? 


Suurem osa uutest tinnituse juhtudest laheneb mõne nädala jooksul pärast nende esmakordset 
ilmnemist. Kui seda ei juhtu, siis on tegemist juba kroonilise tinnitusega, mida tänapäevane 
metoodika ei suuda kõrvaldada. 


15. Millal peetakse tinnitust krooniliseks? 


Kui tinnitus kestab kauem kui kolm kuud, peetakse seda krooniliseks. Mõned allikad pakuvad 
selleks ajaks aasta. Väga harvadel juhtudel on tinnitus lakanud ka peale pikemat perioodi, kuid see 
on pigem erand. 


16. Kas tinnitus võib äkki lakata? 


Kõrvapõletikust, kõrvavaigu kogunemisest või kõrgest vererõhust põhjustatud tinnitus võib kaduda, 
kuid ainult siis, kui otsite ravi selle põhjuse kõrvaldamiseks. Selleks võib olla antibiootikumide 
võtmine infektsioonide kõrvaldamiseks, vererõhu langetamine või kõrvade puhastamine 
kõrvavaigust. 


17. Kas tinnitus esineb ainult ühes kõrvas? 


Ei. Tinnitus algab enamasti alati ühes kõrvas, kuid aja jooksul siirdub see ka teise kõrva. See ei ole 
siiski reegel ja mõni inimene jääbki kogema tinnitust ainult ühes kõrvas. 


18. Kas tinnitusheli tekib kõrvas või ajus? 


Kuigi me kuuleme tinnitust kõrvas, on selle allikas tegelikult ajus. Tinnituse kohta võib öelda nii, et 
see algab sageli kõrvast, kuid jätkub ajus. 


19. Mis põhjustab tinnitusheli? 


Tinnitust võivad põhjustada mitmed tegurid, sealhulgas kahjustatud kuulmisrakud selles kõrvaosas, 
mis heli vastu võtab (kohlea); muutused, kuidas veri liigub läbi lähedalasuvate veresoonte 
(unearter); probleemid lõualuu liigesega (temporomandibulaamne liiges); ja probleemid, kuidas aju 
töötleb saabuvaid helisignaale. Paljudel juhtudel jääb põhjus teadmata. See raskendab tõhusa ravi 
väljatöötamist. 


20. Mis võib põhjustada tinnitust ainult ühes kõrvas? 


Tinnitust ühes kõrvas võib põhjustada liigse kõrvavaigu kogunemine. Liiga palju vaiku võib 
põhjustada surve suurenemist kuulmekilele, mis tekitab tinnitust. Arst saab selle liigse kõrvavaigu 
kergesti eemaldada ja haigusseisundit leevendada. 


21. Kuidas puhastada kõrvu vaigust? 


Üldjuhul ei ole see vajalik, sest vaik kuivab ise õhu käes ja pudeneb kõrvast välja. Kui seda siiski ei 
juhtu, tuleb lasta kõrvaarstil või pereõel seda teha. Ise ei tohi kunagi kodusel teel püüda vaiku 
eemaldada. Meditsiinises kirjanduse on olnud ka juhendeid, kuidas ise oma kõrvu vee ja suure 
süstlaga puhastada, kuid see pole siiski soovitav. Naljaga pooleks on isegi öelud, et kõrva ei tohi 
panna midagi küünarnukist peenemat. 


22. Miks ei tohi vaiku vatitikuga eemaldada? 


Vatitiku kasutamisel eemaldub küll osa vaigust, kuid suurem osa sellest surutakse vastu 
kuulmekilet, kus moodustub siis nn. vaigukork, mis enam kõrvalise abita ei eemaldu. 


23. Kui levinud on tinnitus? 


See on levinud probleem, mis esineb umbes ühel viiendikul kogu inimkonnast. Tinnitus võib olla 
tõsine tervisehäire, mõjutades inimeste igapäevaelu. 


24. Kui vali on tinnitusheli? 


Tinnitusheli on tavaliselt 6 — 20 dB üle inimese kuulmisläve. 
25. Mis põhjustab tinnituse valjemaks muutumist? 


Nende hulka kuuluvad terviseseisundid, nagu korduvad kõrvapõletikud, kõrge vererõhk ja diabeet, 
kui mainida vaid mõnda neist. Teie võetud ravimid, sealhulgas aspiriin, keemiaravi ja mõned 
antibiootikumid. Kokkupuude valjude helidega, nagu muusika, muruniidukid, ilutulestik, 
tulistamine, vali müra. Mõnede haiguste puhul, nagu näiteks Meniere'i haigus, on tinnitus väga 
suures osas ja sageli vahelduv niihästi helivaljuse, kui ka heli iseloomu poolest. 


26. Miks mõnel päeval tundub tinnitus olevat valjem? 


Kui stressitase tõuseb, võib tinnitus tunduda valjem. Kui te pole ühel ööl korralikult maganud, võite 
kogeda suuremat stressi ja teie tinnitus võib tunduda valjem kui tavalisel päeval. Piisav ööuni aitab 
ka meie võimet stressiga toime tulla. Samuti suurendab tinnituse valjust füüsiline pingutus. 


27. Miks on mu tinnitus hullem, kui ma püüan uinuda? 


Magamamineku ajal on keskkond enamasti vaikne ja müra puudumine tekitab ajus segadust 
vastuseks sellele. Et seda saabunud vaikust kompenseerida, tekitab aju heli isegi kui see pole 
tõeline. Teisisõnu, tinnitus süveneb öösel, kuna on liiga vaikne. Õhtul või öösel on ümbritsevad 
helid ja mürad märgatavalt vähenenud, mistõttu tinnitus tundub intensiivsem kui päeval. 


28. Millised ravimid muudavad tinnituse hullemaks? 


Nimekirjas on ototoksilised (kuulmist kahjustavad) ravimid, nagu antibiootikumid, 
antidepressandid, mittesteroidsed põletikuvastased ravimid, vähiravimid, diureetikumid ja suured 
aspiriini või aspiriini sisaldava ravimi (ibuprofeen) annused. Mida suurem on annus, seda suurem 
on teie probleemide võimalus. Sageli kaovad sümptomid, kui te mõne konkreetse ravimi võtmise 
lõpetate. 


29. Millal ma peaksin tinnituse pärast muretsema? 


Kui teil esineb südamelöökide taktis pulseeriv tinnitus, kui teil esineb koos tinnitusega pearinglus 
või kuulmislangus. Samuti siis, kui teie tinnitus tekkis koos äkilise kuulmiskaoga. Sellistel juhtudel 
peaksite koheselt arsti poole pöörduma. 


30. Kuidas diagnoositakse tinnitust? 


Teie perearst suunab teid kõrvaarsti vastuvõtule, kus teile tehakse audiomeetriline kuulmiskontroll, 
kontrollitakse kõrvakanali seisukorda, vererõhku ja muid tervislikke näitajaid. Vajadusel tehakse 
teile kompuutertomograafiline uuring, et välistada kasvajate olemasolu. 


31. Millal peaks pöörduma arsti poole? 


Kui olete kokku puutunud valju müraga ja teie tinnitus möödub kiiresti, ei vaja see tavaliselt 
diagnoosimist. Kuid kui põhjus pole selge ja teie tinnitus ei paista taanduvat või kui teil on muid 
sümptomeid, mis võivad viidata infektsioonile või kuulmekile kahjustusele, peaksite pöörduma 
audioloogi poole. 


32. Millal on tinnitus püsiv? 


Kui tunnete tinnitust lühikeste perioodide, võib-olla vaid mõne minuti jooksul, on suur tõenäosus, et 
see aja jooksul kaob. Kui see on aga kestnud kuid või isegi aastaid, on tõenäoline, et seisund on 
püsiv. 


33. Kas tinnituse vastu on ravimeid? 


Hetkeseisuga ei ole tinnituse vastu toimivaid ravimeid. Ravimite rolli tinnituse ravis on peetud 
tähtsusetuks. Vereringe ravimid, kõrvaravimid ja vitamiinid kuuluvad platseebo hulka, mis võivad 
küll mõneks ajaks tinnitust leevendada, kuid ei kaota seda kunagi.. Seda on lihtne mõista, kui teate, 
et enamik tinnitusjuhtumitest ei esine kõrvas. 


34. Kas internetis pakutavad ravimid aitavad tinnituse puhul? 


Mitte ühelgi pakutavatest ravimitest või teraapiatest ei ole seniste kliiniliste testidega leitud 
raviomadusi. 


35. Kas alternatiivne ravi aitab tinnituse puhul? 


Alternatiivseid ravimeetodeid on soovitatud palju: Ginkgo biloba, nõelravi, hüpnoos, ülerõhuravi 
barokambris, homöopaatia, massaaž. Ükski neist ei ole avaldanud tinnitusele pikemaajalist mõju. 
Need võivad mõnda inimest aidata, kuid tõendid on seni ebakindlad. 


36. Kas Ginkgo bilobast on kasu tinnituse puhul? 


Ginkgo bilobat kasutatakse kliiniliselt sisekõrva häirete, nagu kuulmislangus, pearinglus ja tinnitus, 
raviks. Kliinilised uuringud ei ole siiski tõestanud selle kasutegurit. 


37. Kas keegi on tinnitusest terveks saanud? 


Jah, paljudel inimestel on tinnitus lakanud, kuid seda ainult ajutise tinnituse puhul. Krooniline 
tinnitus jääb püsima. Praegu ei ole tinnitus ravitav, kuid seda saab tõhusalt hallata kuuldeaparaatide, 
käitumisteraapia ja/või heliteraapiaga olenevalt inimesest. 


38. Miks tinnitus ei ole ravitav? 


Peamine põhjus on see, et tinnitus on pigem sümptom kui haigusseisund. Tinnitusel ei ole ühest 
põhjust, seega ei saa sellele olla ka ühest ravi. Teine põhjus on see, et tinnitus on väga individuaalne 
ja esineb igal inimesel erinevalt. Seega vajaks iga tinnituse all kannataja spetsiaalselt ainult temale 
kohaldatud raviskeemi. 


39. Millest tuleb hoiduda tinnituse puhul? 


Tinnitus seab inimesele piiranguid. Kindlasti tuleks hoiduda mürarikkas keskkonnas viibimisest, 
peab vältima stressirohkeid olukordi, hoolitsema piisava puhkuse eest, vältima liiga suurt füüsilist 
pingutust. Mõnel juhul tuleb muuta oma toidusedelit. 


40. Millistest toitudest ja jookidest tuleb hoiduda tinnituse puhul? 


Eelkõige on soovitav loobuda liigsest soolakasutamisest, sest sool seob organismis vedelikku. 
Karastusjookides sisalduv kunstlik magustusaine — aspartaam on tervisele kahjulik. Seega tuleks 
vältida karastusjookide tarbimist. Vähendada tuleks ka liigset küllastunud rasva ja suhkrut 
sisaldavaid toite. Alkoholitarbimist tuleks kindlasti piirata. Tubakas igasugusel kujul (ka e- 
sigarettidena) on välistatud. Veel hiljuti liigitati keelatud ainete alla ka kofeiin, kuid viimased 
uuringud on osutanud, et mõõdukas kohvi, musta tee ja tumeda šokolaadi tarbimine ei mõjuta 
tinnitust. 


41. Millised viirusinfektsioonid põhjustavad tinnitust? 


Tinnituse tekkimist võivad põhjustada lapsepõlves põetud viiruslikud infektsioonid. Lisaks nohule 
võivad mitmed teised lapsepõlves esinenud bakteriaalsed ja viirusnakkused põhjustada 
kuulmislangust, tinnitust ja tasakaaluhäireid. Nende hulka kuuluvad meningiit, kaasasündinud tsüto- 
megaloviirus (CMV), tuulerõuged, leetrid ja mumps. 


42. Kas ma saan tinnitusega normaalset elu elada? 


Tinnitusel pole selget ravi ega põhjust. See mõjutab mingil määral miljoneid inimesi maailmas ja 
sellega toimetule- mine võib olla keeruline. Õnneks on täiesti võimalik elada normaalset elu isegi 
tõsisema tinnituse korral, kuid see nõuab omapoolset panustamist. 


43. Kas tinnitus võib põhjustada kurdistumist? 


See, et teil on tinnitus, ei tähenda, et teil on kuulmislangus, ja isegi kui teil on kuulmislangus, ei 
tähenda see, et te kur- diks jääte. Kuuldeaparaadid võivad parandada kuulmis- langust ja sageli 
samal ajal hallata tinnituse sümptomeid. 


44. Kuidas krooniline tinnitusheli kõlab? 


Kui mõned patsiendid ütlevad, et nende tinnitus kõlab nagu helin, sisisemine, möirgamine või 
krigisemine, siis teised kirjeldavad oma tinnitust kui kõrget heli, sireene, vilinat, pulseerimist, 
merekohinat, suminat, praksumist, inimhääli või isegi muusikat (muusikaline hallutsinatsioon). 


45. Kas tinnitust saab meditsiiniliste vahenditega ravida? 


Ravimitega ei saa tinnitust ravida, kuid mõnel juhul võivad need aidata vähendada sümptomite või 
tüsistuste raskust. Sümptomite leevendamiseks võib arst välja kirjutada ravi- meid, mis aitavad 
ravida põhihaigust või aidata ravida ärevust ja depressiooni, mis sageli kaasnevad tinnitusega. 
Depressiooniravimite tarvitamisest on siiski soovitav hoiduda. 


46. Mis juhtub, kui me ei võta midagi ette tinnitusega harjuniseks? 


Nagu paljud teised kuulmist halvendavad seisundid, võib tinnitus mõjutada ka teie elukvaliteeti. 
Paljud inimesed, kellel esineb tinnitus, väidavad, et neil on raske uinuda, keskenduda või vaikust 
nautida. Sellisel juhul võib tinnitus teie elukvaliteeti veelgi rohkem halvendada, põhjustades 
ärrituvust, unetust ja isegi depressiooni. Siiski harjuvad paljud inimesed elama koos tinnitusega 
ilma, et see neile probleeme valmistaks. 


47. Kas tinnitust võib põhjustada stress? 


On palju viiteid sellele, et üks peamistest tinnituse või- mendajatest on stress. Stress on tuttav 
nähtus paljudele, kes kogevad tinnitust, kuna see võib omakorda kutsuda esile stressi. 
Emotsionaalne stress on sageli seotud otoloogiliste sümptomitega, nagu tinnitus ja pearinglus. 
Stress võib kaasa aidata tinnituse tekkele või süvenemisele. 


48. Kas stress ja ärevus võivad põhjustada tinnitust? 


Tinnitus võib tekkida depressiooni, ärevuse ja stressi korral. Uuringud näitavad, et kuni 45%-l 
kroonilise tinnitusega inimestest esinevad ärevussümptomid ja et tinnitus süveneb sageli pärast 
seda, kui inimene kogeb stressi. 


49. Kas kõrvasattunud vesi võib põhjustada tinnitust? 


Vesi kõrvus võib tekitada ummistunud tunde ja muuta helid summutatuks. Teil võib tekkida 
kõrvavalu, tinnitus, kuulmislangus ning tasakaalu- ja koordinatsioonihäired, nohu või kurguvalu. 


50. Kas tinnitusheli kostab ainult kõrvas? 


Ei. Tinnitust võib tajuda ühes või mõlemas kõrvas või hoopis määratlemata kohas peas. Sageli 
esineb tinnitus siiski mõlemas kõrvas, kuid domineerivaks osutub see ühes kõrvadest. 


51. Kas bakteriaalne infektsioon võib põhjustada kohinat kõrvades? 


Üks levinumaid ummistunud või kohisevate kõrvade põhjuseid on kõrvapõletik. 
Väliskõrvapõletikud, mida tavaliselt nimetatakse ujuja kõrvaks, on põhjustatud bakteriaalsest või 
viiruslikust infektsioonist kõrvakanalis, mis põhjustab vedeliku kogunemist ja rõhu suurenemist 
kõrvas. 


52. Kas viiruslik meningiit võib põhjustada tinnitust? 


Meningiidi tagajärjed hõlmavad kuulmisrakkude hävinemist sisekõrvas, mis põhjustab kerge kuni 
keskmise kuulmislanguse. Sisekõrva struktuuride edasine füüsiline kahjustus võib põhjustada 
sügavat kuulmiskaotust. Meningiidi tulemus võib olla ka tinnitus. 


53. Kas unepuudus põhjustab tinnitust? 


Tinnitust ei seostata mitte ainult kuulmislangusega, vaid ootuspäraselt ka unehäiretega. Suhe võib 
olla isegi tsükliline — kuni 71 protsenti tinnituse patsientidest teatavad uneprobleemidest ja 
unepuudus võib olla samas ka kroonilise tinnituse põhjuseks. 


54. Kas tinnitus on põhjustatud põletikust? 


Tinnituse patofüsioloogia on tihedalt seotud omandatud kuulmislangusega ning üha enam on 
tõendeid selle kohta, et põletik võib kaasa aidata kuulmislanguse patofüsioloogiale. Sellest lähtuvalt 
võib põletik olla ka üks võtmetegureid tinnituse tekkes. 


55. Kas ajukasvajad võivad põhjustada tinnitust? 


Teatud tüüpi ajukasvajate puhul võib esineda tinnitust ehk kohinat kõrvus ja pearinglust, kuid need 
on tavaliselt kaudsed sümptomid. 


56. Kas tinnitusheli on stabiilne? 


Ei. Tinnitusheli vaheldub väga suurel määral, olles mõnikord vaevukuuldav, kuid sealsamas juba 
viie minuti pärast tõeliselt vali. Sama juhtub ka helitämbriga, mis vaheldub madalast helist kõrgeks 
ja vastupidi. Tinnitusheli sõltub mõnikord ka selle tekkepõhjusest. Näiteks on Meniere'i haiguse 
poolt põhjustatud tinnitus enamasti madalatooniline. 


57. Kas tinnitust saab ravida operatsiooniga? 


Kui teil on akustiline neuroom ehk kuulmisnärvi kasvaja ja selle tagajärjel tekkinud tinnitus, võib 
probleemi lahendada akustilise neuroomi kirurgilise eemaldamisega. 1981. aasta uuringus, milles 
osales enam kui 400 patsienti, kadus 45 protsendil patsientidest nende tinnitus peale seda 
operatsiooni. 


58. Kas tinnitus on insuldi sümptom? 


Tinnitus võib tekkida, kui verevool patsiendi kõrvadesse on piiratud või katkenud. Verehüübed ei 
põhjusta mitte ainult kohinat kõrvades, vaid ka südameinfarkti ja insulte — seega on ülioluline, et 
tinnitusega patsiendid läbiksid testid niipea kui võimalik. 


59. Kas kohin kõrvades on kõrge vererõhu sümptom? 


Pidevalt normaalsest kõrgem vererõhk e. hüpertensioon võib põhjustada tinnituse, mille puhul 
inimene kuuleb kõrvus südamelöökide taktis pulseerivat heli. Paljud avaldatud uuringud näitasid, et 
44,4% tinnitust põdevatest inimestest oli ka hüpertensioon. 


60. Kas kaelaprobleemid võivad põhjustada tinnitust? 


Vastus on jah. Pinges kaelalihased võivad tekitada tekitada objektiivset tinnitust, mis on kuuldav ka 
uuringut läbiviivale arstile. Selline tinnitus on ravitav. 


61. Kas vitamiin B12 ravib tinnitust? 


Uuringud on näidanud, et tinnitusega inimestel, kelle organismis oli puudus B12-st, leevenesid 
sümptomid pärast B12-vitamiini lisaravi. Nendel inimestel, kellel selle puudust ei esinenud, ei 
toimunud tinnituses mingeid muutusi. Tulemust võib seletada üldise paranenud tervisega. B12- 
vitamiini võib leida sellistes toiduainetes nagu liha, kala ja piimatooted; seda saab toota ka laboris. 
Seda võetakse sageli koos teiste B-vitamiinidega. 


62. Kas madal D-vitamiin põhjustab tinnitust? 


Paljude uuringute tulemused näitavad, et suur osa tinnituse patsientidest kannatab D-vitamiini 
vaeguse all. Samuti, nagu B-vitamiini puhul, on ka D-vitamiin seotud pigem tervisliku seisundi 
paranemisega, kui tinnituse leevendamisega. 


63. Millised mineraalid on kasulikud tinnituse puhul? 


Uuringutega on tõestatud, et magneesium parandab tavalisi kuulmishäireid, nagu vanusega seotud 
kuulmislangus, kõrvapõletikud ja tinnitus. Paljud inimesed, kellel on mürast põhjustatud 
kuulmislangus, kannatavad ka tinnituse all. On näidatud, et magneesium leevendab mõnevõrra 
tinnituse sümptomite raskust. Piisav magneesiumivaru organismis hoiab ka veresooned 
lõdvestunud, võimaldades piisaval hulgal verel voolata kogu kehas, sealhulgas läbi sisekõrva 
kapillaarsete veresoonte. 


64. Milline vürts aitab tinnitusest lahti saada? 


Ei ole lõplikult kindlaks tehtud, kuid näib, et kurkumis sisalduvad võimsad ühendid võivad olla 
kasuks kõrvahaiguste puhul tänu nende põletikuvastasele toimele. Kas see avaldab ka mõju 
tinnitusele vajab siiski lisauuringuid. 


65. Kuidas melatoniin aitab tinnituse puhul? 


Melatoniin on aju käbinäärmes toodetav hormoon. Looduslik melatoniin aitab reguleerida 
unetsükleid ja ärkvelolekut. Melatoniini sisaldavad toidulisandid võivad vähendada tinnitust, 
parandades und, nagu näitavad viimased uuringud. 


66. Kas kaelamassaaž võib tinnitust leevendada? 


Lõualuu ja kaela teatud lihaste pinge leevendamine massaažiga võib aidata kaasa tinnituse 
sümptomite leevenemisele. Meditsiiniline massaaž, mis on suunatud kaela, pea, ülaselja ja lõualuu 
teatud lihastele, võib vabastada pingetest ja vähendada tinnituse sümptomite intensiivsust. 


67. Kas kõrvaklappide kasutamine tinnituse korral on õige? 


Tinnituse all kannatavad inimesed peaksid vältima kõrvaklappe, niihästi väliseid, kui ka 
kuulmekanalites asuvaid Vahetult kõrva suunduv heli võib tinnitust halvendada. 


68. Kas ma saan lennata tinnitusega? 


Enamasti ei põhjusta lendamine kuulmiskahjustust ega tinnituse sümptomeid, kuid mugava lennu 
tagamiseks tuleb järgida mitmeid näpunäiteid. Paljud inimesed muretsevad, et mootorimüra võib 
kahjustada nende kõrvu ja põhjustada tinnituse sümptomite süvenemist. Sellisel juhul tuleks 
kasutada kuulmiskaitseid. 


69. Kas uneasend mõjutab tinnitust? 


Proovige magada veidi kõrgema peaalusega. See vähendab survet pea- ja kaelalihastele ja võib 
muuta tinnituse vähem märgatavaks. 


70. Kas dušš aitab tinnituse vastu? 


Veeprotseduurid võivad aidata tugevdada keha kesknärvisüsteemi. Vahelduvkümblus duši all kuuma 
ja külma veega sobib selleks väga edukalt. Lihtsamal kujul piisab sellestki, kui te hoiate jalgu 
vaheldumisi kuumas ja külmas vees. See meetod ei vähenda küll tinnitust, kuid muudab inimese 
närvikava tugevamaks, mis aitab toime tulla tinnituse talumisega. 


71. Kas kõrgel kolesteroolil ja tinnitusel on seos? 


Sisekõrvas asetsevad kuulmis- ehk karvrakud mängivad tinnituses samuti rolli. Kõrge 
kolesteroolitase võib süvendada tinnitust, kuna see paksendab verd ja aeglustab selle võimet 
transportida toitaineid karvrakkudesse. Kui sisekõrvad ei saa piisavalt verd ja hapnikku, võivad 
karvrakud saada püsivaid kahjustusi. 


72. Kas kolesterool põhjustab tinnitust? 


Kõik vereringvoolu mõjutavad seisundid võivad potentsiaalselt tekitada tinnituse sümptomeid, kuna 
kõrvad tuvastavad tõenäolisemalt aju ümbritseva verevoolu helisid. Kõrge vererõhk, stress, 
aneemia, kõrge kolesteroolitase ning liigne alkoholi ja kofeiini tarbimine võivad kõik põhjustada 
tinnitust. 


73. Kuidas ma saan oma kolesterooli kiiresti alandada? 


Vähendage küllastunud rasvu oma toidus. Küllastunud rasvad, mida leidub peamiselt punases lihas 
ja täisrasvastes piimatoodetes, tõstavad teie üldkolesterooli taset. Vältige transrasvu. Sööge toite, 
milles on rikkalikult oomega-3 rasvhappeid. Suurendage lahustuvate kiudainete osa oma menüüs. 
Sööge proteiini sisaldavaid toite. 


74. Kuidas ma tean, et mul on kõrge kolesteroolitase? 


Vereanalüüs on ainus viis teada saada, kas teie kolesterool on liiga kõrge. See tähendab, et vere 
üldkolesterooli tase on üle 200 milligrammi detsiliitri kohta (mg/dl). Paluge arstil teha teile 
kolesteroolianalüüs. Seejärel kontrollige oma kolesterooli iga 4—6 aasta järel. 


75. Kas kõndimine vähendab kolesterooli? 


Kiirest 30-minutilisest jalutuskäigust kolm korda nädalas piisab, et tõsta oma “hea” kolesterooli ja 
alandada “halva” kolesterooli taset mõne punkti võrra. Selline treening isegi ilma kaalulangetuse 
eesmärgita parandab teie kolesteroolitaset. 


76. Kas kalaõli aitab tinnituse vastu? 


Kui teil on põletikust tingitud tinnitus, võite abi saada oomega-3 rasvhapete tarbimise 
suurendamisest. Üldise tervise paranemisele võib järgneda tinnituse vähenemine. 


77. Kas harjutustega saab tinnitust vähendada? 


Füüsilised harjutused ei vähenda tinnituse kuuldavust, kuid suurendavad inimese vaimset 
vastupanujõudu pidevale tinnitusele ja aitavad seda kergemini taluda. Kuid seejuures tuleb hoiduda 
liigset jõudu nõudvatest harjutustest. Parim treening on selline, mis hõlmab niihästi inimese 
vaimsust, kui füüsist. 


78. Millised meditsiinivälised võimalused on olemas tinnituse leevendamiseks? 


Laialdaselt on kasutusel tinnituse ümberõppe teraapia, mille puhul inimene saab teraapia läbiviija 
poolt juhendeid tinnitusega harjumiseks. Teraapia kestab mõnest kuust paari aastani. Kahjuks ei ole 
meil olemas piisavalt kogenud terapeute. 


79. Kas meditatsioonist on kasu tinnituse puhul? 


Meditatsiooni peetakse hetkel kõige paremaks tinnitusega toimetuleku teraapiaks. Rootsis on selle 
jaoks polikliinikutes vastavad kabinetid, kus õpetatakse inimesi mediteerima. Paljude inimeste jaoks 
seondub mediteerimine millegi salapärase ja arusaamatuga, kuid peale meditatsiooni mõtte 
selgekstegemist saadakse tavaliselt aru selle kasust. 


80. Milline treening on tinnituse jaoks parim? 


Jooga on suurepärane treening tinnituse all kannatajatele, kuna see sisaldab meditatiivseid 
hingamis- ja lõõgastustehnikaid koos tervisliku treeninguga. 


81. Tinnituse harjutused 


Keskenduge mõnele lihasele, hingake sisse ja pingutage 8 sekundi jooksul seda lihast, millele 
keskendute. Lõdvestage see järsult ja hingake aeglaselt välja. Jätkake seda edenemist 
süstemaatiliselt peast kuni jalgadeni. Sellel harjutusel on üldtugevdav mõju, kuigi tinnitus sellega ei 
kao. 


82. Milline müra summutab tinnituse? 


Tulemused näitavad, et lisaks traditsioonilisele maskeerimismeetodile kuuldeaparaadis sisalduva 
tinnitusmaskeriga, mis kasutab enamasti puhtaid toone, tuleks tinnituse summutamiseks kasutada 
mitmest helist kombineeritud helisid, kuna need võivad tõhusamalt vähendada tinnitusega seotud 
närvitegevust. Põhjuseks on asjaolu, et tinnitus esineb harva nn. puhta helina ja seetõttu oleks 
mitmest helist koosnev helitaust efektiivsem. Kõige parem oleks kasutada valget müra, mis koosneb 
kõikidest helidest. 


83. Helitausta rikastamine tinnituse vähendamiseks 


Tinnitus on kõige kuuldavam vaikuses. Sellepärast tuleb vältida täielikku vaikust ja kasutada 
mingeid helitekitajaid, milleks võib olla raadio, televiisor, ventilaator, tubane purskkaev. 


84. Milline heli on parim tinnituse maskeerimiseks? 


Parimad taustahelid koosnevad peamiselt loodusega seotud helidest, sealhulgas vihmasabinast, 
kaugetest äikesetormidest ja merelainetest. Need helid võivad aidata summutada teie tinnitust ning 
pakkuda lõõgastust. Kõiki neid võib leida internetist. 


85. Mis on parim kodune vahend tinnituse vastu? 


Tavaliselt vaikides kasutatavate meetodite puhul, nagu meditatsioon või jooga, võib vaikne 
taustaheli maskeerida tinnituse sümptomeid ja parandada keskendumisvõimet. Magage piisavalt. 
Väsimus muudab sümptomid sageli hullemaks, muutes vaikse sumina valjuks mürinaks. Kui 
tinnitus ei lase teil hästi magada, võib see muutuda nõiaringiks. 


86. Kas kõrvade puhastamine vaigust vaakuumseadme abil võib tinnitust halvendada? 


On esinenud juhtumeid, kui inimene on kurtnud, et heli, mis tekib kõrvade puhastamisel 
vaakuumiga, on põhjustanud nende tinnituse valjenemist või mõnel juhul koguni tekitanud tinnitust. 
See on siiski üsna harvaesinev nähtus. 


87. Kas kõrvatropid aitavad tinnituse puhul? 


Tavaliselt märkavad inimesed pärast kõrvatroppide paigaldamist, et nende tinnitus ei ole parem, 
vaid hoopis halvem, sest aju kuulmiskeskus kompenseerib nõrgenenud kuulmist omapoolse 
kuulmisteravuse lisamisega. Kuigi häiriva heli puhul on loomulik kalduvus kõrvad katta, ei muuda 
see tinnitust nõrgemaks, kuna vähendab ka kõrva jõudva keskkonnaheli hulka, mis muidu varjaks 
tinnitust. Samas ei teki tinnitus enamikul juhtudel väliskõrvas. Seega tuleb kõrvatroppe kasutada 
ainult mürarikkas keskkonnas viibides. 


88. Kas aju kohaneb tinnitusega? 


Peale pikemaajalist treeningut võib teie aju olla võimeline vähendama informatiivseses mõttes 
ebaolulise heli (tinnituse) tajumist, et saaksite keskenduda olulistele helidele. Näitena võib tuua 
seinakella tiksumise, mis on küll kuuldav, kuid mida tavaliselt ei tajutagi, sest meie aju liigitab selle 
ebaoluliste helide hulka. 


89. Kuidas treenida oma aju tinnitusega kohanema? 


Peamine meetod tinnituse leevendamiseks on treenida oma aju pöörama tähelepanu tinnituse 
heli(de)lt ümbritsevatele loomulikele helidele. Selle protsessi osana tutvustatakse erinevaid 
helitüüpe, sealhulgas: osaline maskeerimine, lõdvestamine, tähelepanu ümbersuunamine ja lõpuks 
kohanemine. 


90. Kas liiga pikaajaline ekraani vaatamine võib põhjustada tinnitust? 


Mistahes väreleva ekraani — arvuti, televiisori või mobiiltelefoni jälgimine on uuringute põhjal 
põhjustanud mõnikord tinnituse tekkimist. Mobiiltelefoni regulaarne kasutamine vähemalt nelja 
aasta jooksul näib olevat seotud kroonilise tinnituse tekkeriski kahekordistumisega, näitab uuring, 
mis avaldati veebis ajakirjas Occupational and Environmental Medicine. 


91. Miks mu tinnitus muutub, kui liigutan oma lõualuud? 


Lõualuu liigutamine võib avaldada survet närvidele, mis kannavad signaale kõrvast ajju. See võib 
olla seotud ka survega luule, kus asub sisekõrv. Kõigil neil juhtudel mõjutab lõualuu liigutamine 
vastavat lihast, mis kinnitub oimuluu lähedale ja võib seetõttu muuta tinnitust. 


92. Kas tinnitust peaks maskeerima? 


Patsiendid saavad kasutada tegelikku välist müra, et neutraliseerida tinnitusheli ja vastavalt ka 
reageerimist sellele. Heli maskeerimisel tuleb jälgida, et mistahes tekitatav helitaust ei tohi olla 
valjem või samaväärne tinnitusega. Täiustatud ravimeetodid võivad pakkuda paremat leevendust. 


93. Kas mobiiltelefonid mõjutavad tinnitust? 


See on teadlaste üks põhilisi vaidlusteemasid. Mobiiltelefonide poolt tekitatav elektromagnetiline 
raadiosageduslik kiirgus, mis mõjutab inimese aju selle vahetus läheduses, võib mõjuda 
kokkuvõttes halvasti, kui see jätkub pikema aja jooksul. Selle hulka kuulub ka tinnituse tekkimise 
võimalus. Sellepärast soovitatakse kasutada rohkem nn. handsfree süsteemi, mille puhul otsene 
kiirgusallikas ei asu pea vahetus läheduses. 


94. Kas maskeerimine võib tinnitust hullemaks muuta? 


Olemasolevad tõendid viitavad sellele, et valget müra rakendavad heliteraapiad võivad tinnitusheli 
nõrgendamise kaudu anda tinnitusele ajutise leevenduse, kuid pikemas perspektiivis lisavad need õli 
tulle ja süvendavad seda veelgi. Tinnituse raviteraapia eesmärgiks on tinnitusega harjumine, mida 
tinnituse maskeerimisega ei saavutata. 


95. Kas öiseks kasutamiseks on olemas kõlariga padi? 


Jah, sellised padjad on tõesti olemas. Tinnituspadjad on diskreetsed ega häiri teisi läheduses 
magajaid. Need annavad lokaalse leevenduse otse kõrvadele ja inimene saab vajaduse korral muuta 
helitugevust. Optimaalse mugavuse tagamiseks on saadaval lai valik padja funktsioone, nagu 
täitematerjal ja konsistents. Need töötavad koos arvuti, raadio või MP3 mängijaga. Neid saab tellida 
veebipoodidest. 


96. Kas tinnitus süveneb külma ilmaga? 


Pole ebatavaline, et olemasolev tinnitus süveneb või suureneb külma ilmaga. Madal temperatuur 
ahendab veresooni, mis muudab sisekõrva verevarustuse halvemaks. Külmetus- ja 
gripiinfektsioonid, suurenenud surve kõrvale ja suurenenud depressioon on talvekuudel tavalised 
nähtused ning kõik võivad kaasa aidata tinnituse sümptomite ägenemisele. 


97. Kas tinnitusmasker aitab tinnitust leevendada? 


Tinnitusmaskeri (programm, mis on olemas tänapäeval igas kuuldeaparaadis) peamine ülesanne on 
tekitada teatavat taustaheli, mis otsekui peidab enda alla osa tinnitusest, lastes sellele nii kuulda 
vaiksemana. Taustaheli ei tohi kunagi olla valjem, kui tinnitus, muidu ei toimu tinnitusega 
harjumist. Inimeste kogemused tinnitusmaskeriga on erinevad. Osa inimesi teatab, et nad on sellest 
saanud abi, kuid paljud seda ei kinnita. 


98. Kas tinnitusega on võimalik õppida koos elama? 


Jah. Väga paljud inimesed tulevad edukalt toime tinnitusega ilma mingisuguse spetsiaalse 
teraapiata. 


99. Millest sõltub inimese vastuvõtlikkus tinnitusele? 


See sõltub peamiselt inimese iseloomust. Kärsitud koleerikud, rahulikud sangviinikud, ükskõiksed 
flegmaatikud ja nukrameelsed melanhoolikud on neli peamist inimtüüpi. Neil kõigil on erinev 
taluvus mitte ainult tinnituse, vaid üldiste eluraskuste suhtes. 


100. Kui lähedal on meditsiin tinnituse ravi väljatöötamisele? 


Ligikaudu 86 % tinnituse raviga tegelevatest spetsialistidest teatasid viimasel tinnituse 
sümpoosionil tinnituse sümptomite leevenemisest pärast 12-nädalast ravi, kusjuures paljud 


patsiendid kogesid püsivat kasu veel 12 kuud pärast ravi. Kahjuks on need tulemused jäänud seni 
laboratooriumiseinte vahele. 


